钦定古今图书集成/方舆汇编/职方典/第1419卷 > 思恩府山川考一 府志
## 钦定古今图书集成/方舆汇编/职方典/第1419卷 > 思恩府山川考一 府志

本府

大鸣山　武缘旧志作大明，新建，《伯疏草》作大鸣，一名镆鎁山。《一统志》云：昔人得古剑于此，因名。在府东三十里。《止戈五图》与上林县抵界高数百丈，延袤三百里，高秀苍翠，为思武诸山之最。上有风穴及飞来寺诸胜。明推官江鱼、邑人李璧各有诗。近有江右隐士王日舒者，精风水，游此留连而不忍去，曰：“有此好祖宗，是必有好。”

“儿孙后必有钟灵气” 而应名世者云。

蜒蜿山　在府治北。山势起伏有情，环抱府治。春夏苍翠杳霭，秋冬紫气浮动，俨如画屏。阳明先生《疏草》曰：“山势蜒蜿” ，故名。

暗山　在府治北十里。林木深邃，幽僻可爱。明山人傅汝舟有诗。

定武山　：在府治东南，与教场相对。

玉印山　在府城东四十里覃李村，去公馆百馀步，平地突起石山森列攒聚，有方平如印者，上附小石龟。其削壁屹立，则有古刻“砥柱” 二大字，颇苍劲，然不知何代所作。其“玉印” 二字乃知府吴鼎铉所题，士人因以名。山达泉在其下，李白夫常构室其中读书焉。骚客宦游，留题甚多，年淹磨灭，未见少存。流寓王日舒为之记，见《艺文》。

独秀山　在旧城东。一峰特立，不与群山相连。笔架山　在旧郡学前，中有仙岩。按《明一统志》：“在府治前。五峰并耸，形如笔架。”

崇武山　在旧郡西北，高峻为一方巨镇。将军山　在旧郡西，远望如兜鍪。将军两峰峙其左右。

狮子山　在旧郡后，形如伏狮，前有圆阜如球。仙女山　在旧城中，前有泽水，光如镜，俗人云：“仙女照镜。”

安山　：在城北十里。为郡治屏幛。

仙迹山　在海南庄。上有池水。

蓬山　在南海里，下有碧泉。

人影山　在红水江之右半山石壁上，形似人影。

三宝山　在城西

三台山　在旧郡学后

鹰山　在旧城西北，临江屹立。

靖远峰　在八仙堡

朝天凤岭　，在府东门外，势如起凤。明新建伯奏迁府治，欲卜此处建立学宫，因年向未利，不果。今阖郡绅士具呈，欲捐资倡义，迁立黉序；奈工巨费烦，一时未能骤举。

黄岭　在府东四十里覃李村，后为武缘县发龙之祖。

琥珀岭　在府东四十里覃李水口。形如狮子。山顶云覆，三朝即雨。

璞岭　在府东四十里《覃李》地方。形如覆钟。狮子岩　在府治南十里。止戈一图。山势蹲踞，俨如狮子。峰峦耸秀。中有岩洞，玲珑幽邃。岩内石笋凝结，或如虬龙砥柱，或如石屏石莺，或似冰茧倒垂，或似玉峰直竖。东面绝壁刻有“烟霞深处” 四大字，笔力遒甚，然不知何代所作。南面悬之，上有“清虚洞” 三大字。西面峭壁有“别一洞天” 四大字，稍内有“阳明先生过化之地” 八大字，皆苍老姓字，虽不可辨，要皆明季时作也。又洞右侧有小石岩，深数武，狭隘仅容一人趺坐，岩外题有“藏真石室” 四字，乃莲花峰人笔也。至古今题咏颇冨，然皆在悬岩峭壁间，莫可探记。录得诗数首，详《艺文》。

白云岩　在旧城东北

滴玉岩　在旧城西

通天岩　在旧城南

栖霞岩　在旧城西门内。岩中虚敞，烟霞隐映。牂牁江　，一名“右江” ，发源自云南，由剥隘流入土田州境。经流奉议土州、上林土县，下达南宁府，与左江合流，下通广东入于海。

红水江　一名红水河。发源自云南，由西隆州入境，经流泗城土府、东兰土州都阳、兴隆、白山、安定、下旺等土司，自罗墨渡出境，流入庆远府下与柳江合流。下浔州，与左右两江会流。府江　自府东、西二溪发源，流白犯村下，与武缘县西江合流。

清水江　在城北

驮蒙江　在城西

通津二水　出城中，合桥、利达清水江。

东溪　：发源自府东北二十里兴隆土司山，中流绕本府城东北，至城南与西溪合流。

西溪　，发源府西北十五里。由北山土司山中流，绕本府西北至城南，与东溪合流成府江，下武缘县而去。

达泉　在府东四十里覃李村玉印山石涧据溥源达大明山岩，故曰“达泉。” 先时𣸣涌，溉田数百顷，因明山道士忌村民，于其处掘土崩崖，塞穴截源，遂散沁于别道，而此流遂小矣。然泉甘美，供近村汲水，可以不竭。

武缘县

伊岭山　在县南三十里。《乐昌一图》：上有岩，极深邃。宋嘉祐间，周师庆结庵修炼，坐化。岩中有古刻诗像铭赞，后人因名其岩曰“望仙岩。” 思邻山　在县东十五里靖安坊。《一统志》云：“昔何邻有道术，百馀岁隐此山，后不知所往，居人思之，故名。”

暗山　，在县南三十里。《乐昌一图》：“两山夹翼，林木深阻，侬智高常结垒于此。”

黄道山　，在县北二十里。《止戈一图》有岩，黄道人修炼于此，乡人立像祀之。

印笏山　在县南五十里。《乐昌二图》：平地突起如笏，高数十丈，又名独秀峰。

帽山　，在县西十五里。《永宁一图》：“山形如帽，故名。”

茅山　，在县西三十里。《永宁一图》

都决山　在县南六十里。嶙峋高峻，登之可望高峰。

郎山　在县西北六十里。《永宁一图》。状如人立。峥山　在县西北十里。《永宁一图》。上有泉，甚清冽。

房山　与“都山” 相连。

耳山　与房山相连

榜山　，在县南二十里。《乐昌二图》形如挂榜，因以为名。

武台山　，在县东二十里。《止戈四图》，状如半月，为武缘诸山之秀。

剑脊山　，在县西北六十里，《永宁七图》形如剑脊，中有隘路，通往来行人。

潘山　，在县西北六十里。《永宁一图》：山顶二石，状如人形，中有泉，四时不涸。

华盖山　在县，《永宁七图》俗名岊偘山。起凤山　在县东，平地特出两峰，如凤腾霄状，上有飞来寺。

高峰岭　在县南五十里。乐昌一图：高二百馀丈，周一十五里，南界宣化，北界武缘，通南宁府要道。山峰陡峻，路径崎岖。康熙年间，思南协守副将王三华捐俸募匠修平，行旅称便。明知县邓体静有《高峰歌》，见《艺文》。

天井岭　在县南二十里。《乐昌一图》：山顶有马跑泉遗趾。详后《古迹》。

长岭　在县西十里。《永宁一图》。路平如砥。紫金岭　在县南二十里。《乐昌二图》。有侬智高营垒遗迹。岭傍有井，相传昔人发得藏金者，故名。

韦公岩　在县东北一百里。《止戈六图》相传韦将军征蛮终于此，乡人立庙祀之。

“感仙岩　” 在华盖山内，有岩幽敞。

狮子岩　在县北四十里。止戈一图，知府周璞与傅山人同游，有《诗》云：“数载尘埃笑白头，乘风今喜到岩丘。势回西北瞻宸极，雄峙东南镇粤州。半壑幸同遗世士，一官深愧富民侯。云萝石壁生平兴，即欲投簪向急流。”

望仙岩　即伊岭山，内有岩深邃。宋嘉定间，有道士周师庆结庵其上，修炼坐化。岩中有古刻诗像铭赞，后人铭其岩曰“望仙。”

仙女洞　，即题诗岩，在县西三十里。《乐昌四图》石岩深厂，三面石壁上有古题诗“朝天岩仙女洞” 六大字，墨迹犹存。至仙女之事，则不可考。七星坡　，去县三十里。《乐昌二图》形若七星。南流江　在县南，源出大明山渌黎，由欧村、韦村合下沙、博涩二水，经布山口，下黄峒村，合驮转江，会西江流出宣化大江而去。

西江　在县西门外，源出大明山剑江，由琢玉、韦梁，经大缆厄渡至白范村，合思恩江，下朱砂渡，至闭芒桥，又合仙湖江流下骆柴村，直至陆楚，抵西门，绕五海会，南流出宣化大江，水中有石鼓，传云“击之则风雨至。” 列八景内。

那楞江　在县葛墟。北出紫金山，右与紫金江至祥云岭下合流，出邓桥北达南流江。

灵水　即灵犀水。在县南二里。江底平石，源泉涌沸，夏月江水涨潦混浊，此独清澈，日光薄射，五色晶荧，上有元帝庙，祷辄应。《一统志》云：“昔有犀出水岸，顶有光彩。” 邓炳诗云：“簿书劳倦几搔头，策马乘西瞰碧流。一味香甘通肺腑，四围幽静豁心眸。渔樵相识供迎送，莺鸟无羁任去留。莫道瘴乡炎暑地，此中能有四时” 秋，

三潮水　，在县西一百三十里。源出南山，前有庙，水一日潮汐者三。

咘排水　在武缘东北。由黄道山流出东桥，会南流江，直抵南宁大江。

暮水　在骆村南，有泉常涌清澈，夏寒冬温。

潘山泉　在县潘山。其泉涓涓，四时不涸。马跑泉　，见《古迹》下。

峥山泉　在县峥山顶，甚清冽。

应众泉　在县陆楚桥西，往永宁路千户王翱所甃。

那感泉　在县、《永宁二图》。

巴梁泉　在武缘县、《永宁二图》

楞色泉　在县《永宁七图》。清彻四时不竭。楞环泉　，在《永宁七图》。内多鱼。

楞妙泉　在永宁七图敢邦村。

布雍泉　在武缘葛墟北。水流清，绿如锦。相传宋治平中，有龙伏于此。一日雷震，石裂龙起。举人方矩诗云：“汨汨流泉号布雍，等闲平地起蛟龙。石窍尚藏云雨气，江心犹映甲鳞踪。波光石翠惊飞鸟，水冷潭深阻钓翁。回首舒眸斜照里，碧崖丹雾一般同。”

天井泉　在县南二十五里。井在山顶。相传侬智高昆仑之败，西奔至此，人马俱渴。马跑石，智高拔剑穿之，水出得济。今剑痕马迹尚存云。罗坡潭　在县东，详列《八景》内。

水提井　，在乐昌一图近苏村，水出石窍中，清澈可鉴毫发。

潭布井　在乐昌一图近黄村，四时不涸。西隆州。

坝楼山　在本州甲西南，高耸矗天，上下三十馀里。

砦凶山　在本州甲内，绵亘十馀里。上有土司古墓，甚为灵应。土人祈祷辄验。

坝达山　：在州治西，距州二百五十里。

风箱岭　在本州古障甲，距州三百里。岭上一石，形如“风箱” ，故名。

浑水河　又名“红水江” ，源自云南陆凉州，由本州西南坝达入境。逶迤而东北，经巴结甲之南，绕那贡寨之北，至坝楼山下板埧塘，有独木小舟过渡。自此而下，入剥弼甲，奔泗城、白落寨，出境约三百馀里。

清水河　，源自云南维摩州至本州坝，达山之北，灌入浑水河，合派长江，巨石横流，怒涛奔激，声响若雷，水若黄河，泥沙泛滥。见之心悸，舟不能行。

同舍河　，源自云南广南府马别山，发源，至本州土黄甲同舍寨之南，东北流入西林界。“《陇高》水　” ，源自革长甲内山，中流出，绕扁牙寨东北合于浑水河。

西林县

端峰山　在县治前，距县五里。其间秀峰出拱。属𣆟角里内地。交椅山　在县治后，形如交椅。距县三里。属𣆟角里内地。

累峰山　：在县东。峰峦层叠，迤逦平布二十馀里。距县二百里。属峥团里内地。

潺芭山　：在西林县东南。峰峦叠耸，茂林菁嶂。距县二百里。属峥团里内地。

独旺山　：在县治南，距县四十里，属𣆟角里内地。中峰尖耸，石径嶙峋。

木龙山　，在县南，与广南府交界，距县一百五十里。属“晒利” 内地。

界亭山　在县西北，与西隆州分界，距县一百二十里，属𣆟苗里内地。大山　在县东北，与泗城府分界。峰峦绵亘，不一其数，土人俱呼为“大山。” 属路程甲内地。距县二百三十里。

样山　在县治东，距县二百四十里。深林菁嶂，谷无人居，属供样里，内地与泗城土府连界。夹山　在县治东南，距县二百四十里，属峥团里，内地与田州及广南府连界。

苍岭　在县治东，距县二百里。前数峰，后一峰，石径峭壁。有土寨遗址于上。相传旧日土官所筑。属峥团里内地。

𣆟苗岭　在县治西北，距县八十里。其势层峦叠上，磊石巉岩，路径崎岖，行人半日始到其岭。上有乡村，即名“𣆟苗。” 登于其巅，俯视群峰，皆如丘阜，霞雾时蔽，片云即雨。其最高处，更有石穴出泉，响泻曲折，乡民赖以耕食。岭上村舍，二日之程犹皆见之。

黄泥坡　，在县治北，距县一百五十里。山少林石，土色皆黄。属路程甲内地，与西隆州及泗城土府分界。

驮娘江　在县西北。源自西隆州，流入境内，水色甚青。绕至县前，与渌驮河合流而东，至瓦村隘转流入南，直至田州剥邑埠，其下即为右江。

达南宁府：自剥邑而上，至瓦村隘，小舟可行，自此更进，中多乱石，不通舟楫。

渌驮河　在县治西南。源从广南流入境内，至驮闷河合，径绕县侧，至𣆟角墟与驮娘江合流。驮闷河　在县治西。源自广南流入境内，不至县侧，与渌驮河合流。。